Rozhodnutie Komisie
z 2. mája 2003
o nezaradení metalaxylu do prílohy k smernici Rady 91/414/EHS a o zrušení povolenia pre prípravky na ochranu rastlín, ktoré obsahujú túto účinnú látku
(oznámené pod číslom dokumentu C(2003) 1421)
(Text s významom pre EHP)
(2003/308/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh [1], naposledy zmenenú a doplnenú smernicou Komisie 2003/23/ES [2], najmä na štvrtý pododsek článku 8 ods. 2,
so zreteľom na nariadenie Komisie (EHS) č. 3600/92 z 11. decembra 1992 o stanovení podrobných pravidiel implementácie prvého štádia pracovného programu uvedeného v článku 8 ods. 2 smernice Rady 91/414/EHS o uvádzaní prípravkov na ochranu rastlín na trh [3], naposledy zmenenú a doplnenú nariadením (ES) č. 2266/2000 [4], najmä na jeho článok 7 ods. 3A písm. b),
keďže:
(1) Článok 8 ods. 2 smernice 91/414/EHS uložil Komisii povinnosť uskutočniť pracovný program preskúmania účinných látok použitých v prípravkoch na ochranu rastlín, ktoré už boli na trhu 25. júla 1993; podrobné pravidlá uskutočňovania tohto programu boli ustanovené v nariadení (EHS) č. 3600/92.
(2) Nariadenie Komisie (ES) č. 933/94 z 27. apríla 1994 o stanovení účinných látok v prípravkoch na ochranu rastlín a o určení spravodajského členského štátu pre implementáciu nariadenia (EHS) č. 3600/92 [5], naposledy zmenené a doplnené nariadením (ES) č. 2230/95 [6], ustanovilo účinné látky, ktoré sa majú hodnotiť v rámci nariadenia (EHS) č. 3600/92, určilo členský štát, ktorý má konať ako spravodajský v súvislosti s hodnotením každej látky a určilo výrobcov jednotlivých účinných látok, ktorí včas vykonali oznámenie.
(3) Metalaxyl je jednou z 89-ich účinných látok stanovených v nariadení (ES) č. 933/94.
(4) Hlavný oznamovateľ (Novartis, teraz Syngenta) informoval Komisiu a spravodajský štát o tom, že si už viac nepraje zúčastňovať sa na pracovnom programe pre túto účinnú látku, a preto nebude poskytovať ďalšie informácie.
(5) Napriek tomu, v súlade s článkom 7 ods. 1 písm. c nariadenia 3600/92 Portugalsko, ktoré je spravodajským štátom, predložilo 26. januára 2001 Komisii správu o zhodnotení informácií predložených oznamovateľmi v súlade s článkom 6 ods. 1 tohto nariadenia.
(6) Na základe správy spravodajského členského štátu, Komisia uskutočnila konzultácie s členskými štátmi v rámci Stáleho výboru pre potravinový reťazec a zdravie zvierat ako aj so zostávajúcim oznamovateľom (Industrias Químicas del Vallés sa (IQV)) v súlade s článkom 7 ods. 3 nariadenia (EHS) č. 3600/92.
(7) Zostávajúci oznamovateľ nepredložil úplný spis v súvislosti s látkou metalaxyl v rámci časového limitu podľa článku 6 ods. 1 nariadenia 3600/92; čiže hodnotenie metalaxylu by mohlo pokračovať len na základe spisu predloženom spoločnosťou Syngeta; bez ohľadu na uvedené, keďže IQV nemala prístup k spisu, nemohla ani poskytnúť informácie týkajúce sa faktov vyplývajúcich z hodnotenia, ani doplniť svoj vlastný spis v primeranej dobe; preto nie je možné pripraviť použiteľný plnohodnotný prehľad o látke metalaxyl; z toho dôvodu nie je možné na základe predložených údajov o metalaxyle urobiť záver, že sa na základe navrhnutých podmienok použitia dá očakávať, že prípravky na ochranu rastlín obsahujúce metalaxyl spĺňajú vo všeobecnosti požiadavky stanovené v článku 5 ods. 1 písm. a) a b) smernice 91/414/EHS.
(8) Metalaxyl preto nemá byť zaradený do prílohy I k smernici 91/414/EHS.
(9) Prehľad bol ukončený 18.októbra 2002 vo forme Prehľadnej správy Komisie o látke metalaxyl v súlade s článkom 7 ods. 6 nariadenia (EHS) č. 3600/92.
(10) Je potrebné prijať opatrenia, ktoré zabezpečia, aby boli v stanovenej lehote zrušené platné povolenia na prípravky na ochranu rastlín obsahujúce metalaxyl a aby sa ich platnosť neobnovila, alebo aby neboli udelené nové povolenia pre takéto výrobky.
(11) Akýkoľvek odklad týkajúci sa nakladania, skladovania, uvádzania na trh a použitia existujúcich zásob prípravkov na ochranu rastlín obsahujúcich metalaxyl povolený členským štátom v súlade s článkom 4 ods. 6 smernice 91/414/EHS má byť obmedzený na dobu nie dlhšiu ako 12 mesiacov tak, aby sa existujúce zásoby nepoužívali dlhšie ako len počas jednej pestovateľskej sezóny.
(12) Toto rozhodnutie nemá vplyv na kroky týkajúce sa tejto účinnej látky, ktoré môže Komisia podniknúť v neskoršom období v rámci ustanovení smernice Rady 79/117/EHS z 21. decembra 1978 o zákaze uvádzania na trh a používania prípravkov na ochranu rastlín obsahujúcich určité účinné látky [7], naposledy zmene a doplnenej aktom o pristúpení Rakúska, Fínska a Švédska,
(13) Opatrenia uvedené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
ROZHODLA TAKTO:
Článok 1
Metalaxyl nie je zaradený medzi účinné látky v prílohe I k smernici 91/414/EHS.
Článok 2
Členské štáty zabezpečia, aby:
a) povolenia pre prípravky na ochranu rastlín obsahujúcich metalaxyl boli zrušené v období šiestich mesiacov od prijatia tohto rozhodnutia;
b) sa od dátumu prijatia súčasného rozhodnutia žiadne povolenia pre prípravky na ochranu rastlín obsahujúcich metalaxylneboli vydané alebo obnovené s výnimkou stanovenou v článku 8 ods. 2 smernice 91/414/EHS.
Článok 3
Akýkoľvek odklad povolený členským štátom v súlade s ustanoveniami článku 4 ods. 6 smernice 91/414/EHS má trvať čo možno najkratšiu dobu, najviac však 18 mesiacov od prijatia súčasného rozhodnutia.
Článok 4
Toto rozhodnutie je adresované členským štátom.
V Bruseli 2. mája 2003